Polisieman verkrag 14-jarige glo verskeie kereŉ Wes-Kaapse polisieman is Woensdag in hegtenis geneem nadat hy glo ŉ 14-jarige meisie verkrag het. Moses Dlamini, woordvoerder van die onafhanklike polisie-ondersoekdirektoraat (Opod), sê die 41-jarige adjudant-offisier is in die Paarl in hegtenis geneem en word daarvan beskuldig dat hy die meisie verskeie kere verkrag het. Die beampte het glo in April vanjaar na die meisie se huis gegaan en haar twee keer sonder ŉ kondoom verkrag. Hy het haar glo ook een keer na sy huis gevat en verkrag en haar na die tyd by die skool gaan aflaai en aan die onderwyser gesê hy moes ŉ verklaring by haar kry oor ŉ saak wat hy ondersoek. Die beampte het die meisie glo ook een keer met sy polisievoertuig opgelaai en haar in ŉ veld verkrag. Dlamini sê die meisie is glo ook verskeie ander kere verkrag. “Die ma van die slagoffer het ŉ boodskap van die verdagte gekry toe sy haar dogter se selfoon gebruik het. Die slagoffer het haar niggie van die verkragtings vertel maar was te bang om haar ouers te vertel.” Die polisiebeampte sal na verwagting Vrydag in die Paarl-landdroshof verskyn.